
Αγαπητοί Συναδέλφισες και Συνάδελφοι


Χαιρετίζουμε τη σημερινή Προσυνεδριακή μας διαδικασία αλλά και όλες τις Προσυνεδριακές επτά τον αριθμόν σε όλη την Ελλάδα κατά την πορεία μας στο Ετήσιο τακτικό συνέδριό μας, τον ερχόμενο Μάιο στη Χαλκιδική.


Επιτρέψτε μου να αφιερώσω λίγα δευτερόλεπτα τιμής και μνήμης σ’ ένα αξιόλογο αυτοδιοικητικό, σε μία ιστορική, σημαντική και εμβληματική μορφή της Τοπικής Αυτοδιοίκησης, τον αείμνηστο Δήμαρχο Ξάνθης Φίλιππο Αμοιρίδη που άφησε την τελευταία του πνοή κατά την άσκηση των καθηκόντων του.

Υπάρχουν πολλοί νέοι συνάδελφοι. Τους συγχαίρουμε και τους καλωσορίζουμε. Κάποια γνωστά πράγματα λοιπόν για τους παλαιούς πρέπει να λεχθούν. 

ΟΙΚΟΝΟΜΙΚΑ

Από το διαδίκτυο ενημερωθήκαμε, ότι ο Υπουργός Οικονομικών κ.Γ.Βαρουφάκης τάσσεται υπέρ της πρότασης του κ.Σ.Μάνου για πλήρη διακοπή της χρηματοδότησης της Τοπικής Αυτοδιοίκησης από το Κράτος και της δυνατότητας των δήμων να αντλούν τους πόρους που χρειάζονται από τους δημότες με ανταποδοτικό τέλος. Συζήτηση λοιπόν και «συμφωνία» μέσω twitter ερήμην της Τοπικής Αυτοδιοίκησης και του καθ’ ύλη αρμοδίου Υπουργού Εσωτερικών, που ευτυχώς, μέχρι στιγμής, κινείται, σύμφωνα με τις προεκλογικές διακηρύξεις του ΣΥΡΙΖΑ και τις δημόσιες τοποθετήσεις του, σε αντίθετη κατεύθυνση. Θέτουμε υπόψη των «συμφωνούντων» κ.κ.Σ.Μάνου και Γ.Βαρουφάκη αλλά και κάθε άλλου ενδιαφερομένου και προς πάσα κατεύθυνση τα εξής. Κατά το Σύνταγμα της Ελλάδας άρθρο 102: «1.Η διοίκηση των τοπικών υποθέσεων ανήκει στους οργανισμούς τοπικής αυτοδιοίκησης πρώτου και δευτέρου βαθμού. Υπέρ των οργανισμών τοπικής αυτοδιοίκησης συντρέχει τεκμήριο αρμοδιότητας για τη διοίκηση των τοπικών υποθέσεων. Νόμος καθορίζει το εύρος και τις κατηγορίες των τοπικών υποθέσεων, καθώς και την κατανομή τους στους επί μέρους βαθμούς… 2.Οι οργανισμοί τοπικής αυτοδιοίκησης έχουν διοικητική και οικονομική αυτοτέλεια. Οι αρχές τους εκλέγονται με καθολική και μυστική ψηφοφορία, όπως νόμος ορίζει. … 4.Το Κράτος ασκεί στους οργανισμούς τοπικής αυτοδιοίκησης εποπτεία που συνίσταται αποκλειστικά σε έλεγχο νομιμότητας και δεν επιτρέπεται να εμποδίζει την πρωτοβουλία και την ελεύθερη δράση τους... 5. Το Κράτος λαμβάνει τα νομοθετικά, κανονιστικά και δημοσιονομικά μέτρα που απαιτούνται για την εξασφάλιση της οικονομικής αυτοτέλειας και των πόρων που είναι αναγκαίοι για την εκπλήρωση της αποστολής και την άσκηση των αρμοδιοτήτων των οργανισμών τοπικής αυτοδιοίκησης με ταυτόχρονη διασφάλιση της διαφάνειας κατά τη διαχείριση των πόρων αυτών. Νόμος ορίζει τα σχετικά με την απόδοση και κατανομή, μεταξύ των οργανισμών τοπικής αυτοδιοίκησης, των φόρων ή τελών που καθορίζονται υπέρ αυτών και εισπράττονται από το Κράτος. Κάθε μεταβίβαση αρμοδιοτήτων από κεντρικά ή περιφερειακά όργανα του Κράτους προς την τοπική αυτοδιοίκηση συνεπάγεται και τη μεταφορά των αντίστοιχων πόρων…»

Το Ελληνικό Κράτος λοιπόν, με διαχρονικούς αγώνες φυσικά της Τοπικής Αυτοδιοίκησης, έλαβε, σε εκπλήρωση των ανωτέρω συνταγματικών επιταγών, νομοθετικά μέτρα προς διασφάλιση της οικονομικής αυτοτέλειας και των πόρων που είναι αναγκαίοι για την εκπλήρωση της αποστολής και την άσκηση των αρμοδιοτήτων της Τοπικής Αυτοδιοίκησης. Σύμφωνα λοιπόν με το άρθρο 259 του Ν.3852/2010 (Καλλικράτης), σε εκτέλεση της ανωτέρω συνταγματικής επιταγής, προβλέπεται ότι οι Κεντρικοί Αυτοτελείς Πόροι (ΚΑΠ) των δήμων προέρχονται από τις παρακάτω πηγές εσόδων του Κρατικού Προϋπολογισμού:

(α) Το φόρο Εισοδήματος Φυσικών και Νομικών Προσώπων (Φ.Ε.Φ.Ν.Π.) σε ποσοστό 20% και ήδη 21,30% των συνολικών ετήσιων εισπράξεων του φόρου αυτού αλλά με τον προϋπολογισμό του 2015 αποδίδεται μόλις 8,60%
(β) το φόρο Προστιθέμενης Αξίας (Φ.Π.Α.) σε ποσοστό 12% των συνολικών ετήσιων εισπράξεων του φόρου αυτού αλλά με τον προϋπολογισμό του 2015 αποδίδεται μόλις το 6,31%
(γ) τον Ενιαίο Φόρο Ιδιοκτησίας Ακινήτων (ΕΝ.Φ.Ι.Α.) σε ποσοστό 11,3% των συνολικών ετήσιων εισπράξεων του φόρου αυτού αλλά με τον προϋπολογισμό του 2015 αποδίδεται μόλις το 4,67%. Οι συνολικές μειώσεις των αποδόσεων των ανωτέρω θεσμοθετημένων πόρων ανέρχονται σε ποσοστό μεγαλύτερο του 55%..

Οι συνολικές ετήσιες εισπράξεις των ανωτέρω φόρων γίνονται από την Κεντρική Εξουσία (Κράτος) και αποδίδεται το ποσοστό που αναλογεί στους δήμους, όταν το κράτος θέλει και σε όποιο, παρά το νόμο, ποσοστό αυτό καθορίζει.

Η Ελληνική Τοπική Αυτοδιοίκηση «μάτωσε» οικονομικά τα τελευταία πέντε περίπου χρόνια, όσο κανένας άλλος φορέας της λεγομένης γενικής κυβέρνησης. Έχει υποστεί περικοπές ύψους 65% περίπου.

Κατά τον κ.Σ.Μάνο, λοιπόν να καταργηθεί η από το Σύνταγμα και τους νόμους προβλεπομένη κρατική χρηματοδότηση των δήμων, ύψους κατ’ αυτόν 2,6 δισεκ.ευρώ, και οι δήμοι να επιβάλουν πρόσθετη φορολογία, δηλαδή πέραν αυτής που το κράτος επιβάλει, για να αντλήσουν τους πόρους που χρειάζονται. Θέτουμε υπόψη των «συμφωνούντων» κ.κ.Σ.Μάνου και Γ.Βαρουφάκη αλλά και κάθε άλλου ενδιαφερόμενου και προς πάσα κατεύθυνση, ενδεικτικά ότι από το ποσό των 2.6 δισεκ. Ευρώ, με βάση απολογιστικά στοιχεία του 2014, ποσό 700εκατ. Ευρώ καταβλήθηκε για τα προνοιακά επιδόματα, 200 εκατ.ευρώ για τη μεταφορά των μαθητών, 120 εκατ.ευρώ για τις λειτουργικές δαπάνες των σχολείων, δηλαδή για μεταφερθείσες από το κράτος αρμοδιότητες. Τι θα γίνει λοιπόν, αν, ο μη γένοιτο, συμβεί αυτό που ο κ.Σ.Μάνος υποστηρίζει αλλά και ο κ.Γ.Βαρουφάκης συμφωνεί; Δεν θα δίνει το κράτος τα προνοιακά επιδόματα, δεν θα μεταφέρει τους μαθητές, δεν θα καταβάλει τις λειτουργικές δαπάνες των σχολείων δηλ. θα κλείσει τα σχολεία;

Θεωρούμε τις απόψεις αυτές τελείως πρόχειρες, αμελέτητες αλλά και αντισυνταγματικές, μη νόμιμες, εκτός τόπου και χρόνου και καταστροφικές για την Αυτοδιοίκηση και τους πολίτες των τοπικών κοινωνιών.

Κυρίες και Κύριοι Συναδέλφισες και Συνάδελφοι

Δύο είναι οι θεσμοί στην Κοινοβουλευτική μας Δημοκρατία των οποίων οι εκπρόσωποι εκλέγονται με άμεση καθολική και μυστική ψηφοφορία απ’ευθείας από το λαό: Το Κοινοβούλιο δηλ. οι Βουλευτές και η Αυτοδιοίκηση (Δήμαρχοι-Δημοτικοί Σύμβουλοι, Περιφερειάρχες-Περιφερειακοί Σύμβουλοι). Το ρόλο και την αποστολή τους μάλιστα ορίζει ρητά το Ανώτατος Καταστατικός Χάρτης της Χώρας δηλ. το Σύνταγμα της Ελλάδος.  
Θεωρούμε αυτονόητο αλλά και συνταγματικά υποχρεωτικό για την κάθε Κυβέρνηση, άρα και για την σημερινή, ότι κάθε εξαγγελία της ή νομοθετική της πρωτοβουλία και νομοθετική παρέμβαση τής σχετική με την Αυτοδιοίκηση, πρέπει να σέβεται την ανωτέρω συνταγματική επιταγή την οποία σας ανέγνωσα. Στο πλαίσιο αυτό φυσικά είμαστε διατεθειμένοι να συζητήσουμε με την κυβέρνηση τις δικές της αλλά και τις δικές μας προτάσεις για αλλαγές και μεταρρυθμίσεις στην Αυτοδιοίκηση. Ταυτόχρονα όμως προτείνουμε ανάλογες αλλαγές και μεταρρυθμίσεις και στο κεντρικό κράτος, τις οποίες θα πρέπει η κυβέρνηση με δική της πρωτοβουλία και να επιδιώξει και να κάνει.

Με τις ομιλίες στη Βουλή των Υπουργών Εσωτερικών και Διοικητικής Ανασυγκρότησης κ.Ν.Βούτση και του αναπληρωτή Υπουργού κ.Γ.Κατρούγκαλου ανακοινώθηκαν διάφορα μέτρα για την, κατά την άποψη τους, «ριζική αναμόρφωση» του Δημοσίου και της Τοπικής Αυτοδιοίκησης. 
Σ’ ότι αφορά την Τ.Α. ζητάμε:

1. Την επανασύσταση-επαναθεσμοθέτηση του θεσμού των σχολικών φυλάκων και της δημοτικής αστυνομίας με ταυτόχρονη επιστροφή του προσωπικού τους στους δήμους και μεταφορά των πόρων που περικόπηκαν μετά την κατάργηση τους.

2. Την ανάκληση της απαγόρευσης προσλήψεων μονίμου προσωπικού στις υπηρεσίες ανταποδοτικού χαρακτήρα (καθαριότητα), γιατί το προσωπικό τους αμοίβεται με πόρους των δήμων.

3. Την συνέχιση και ολοκλήρωση επανελέγχου της μονιμοποίησης των συμβασιούχων (όσων από ορισμένου έγιναν αορίστου χρόνου), μόνον ως προς την νομιμότητα-γνησιότητα των δικαιολογητικών τα οποία προσκομίσθηκαν.

4. Την σταδιακή απόδοση των πόρων της Τ.Α. που παρακρατήθηκαν.

5. Την κατάργηση του Παρατηρητηρίου Οικονομικής Αυτοτέλειας, χωρίς να αντικατασταθεί από άλλης μορφής Παρατηρητήριο, γιατί παραβιάζει το συνταγματικό προστατευτικό πλαίσιο της διοικητικής και οικονομικής αυτοτέλειας των ΟΤΑ.

6. Συμμετοχή στο ΕΣΠΑ. Απαιτούμε και οι ΟΤΑ να λάβουν μέρος στη διαχείριση των πόρων του νέου ΕΣΠΑ (2014-2020) και στη διαχείριση αυτή απαιτούμε να έχουμε ρόλο ουσιαστικό κι όχι διακοσμητικό, όπως κάποιοι επιθυμούν. Δεν θα αποδεχθούμε ρόλο κομπάρσου σε ένα θέμα που αφορά το μέλλον των τοπικών μας κοινωνιών.

7. Την επαναφορά όλων των αντιδημάρχων στο προηγούμενο καθεστώς, χωρίς διακρίσεις σε αμειβόμενους και μη αμειβόμενους ομοίως ειδικούς συμβούλους, ειδικούς συνεργάτες. Την καταβολή αποζημιώσεως των αιρετών στις συνεδριάσεις του Δ.Σ., της Ο.Ε., ΕΠΖ, των Δ.Σ. των Νομικών Προσώπων. Η δαπάνη βαρύνει τους ίδιους πόρους των δήμων.  

Όλα τα ανωτέρω αποτελούν μια κατ’αρχήν, ενδεικτική, παράθεση αιτημάτων-ζητημάτων, πριν αρχίσει η όποια διαδικασία διαβούλευσης από πλευράς της κυβέρνησης.

Σ΄ ότι αφορά το νόμο 3852/2010 (Καλλικράτης) ο ΣΥΡΙΖΑ στο προεκλογικό του πρόγραμμα αλλά και μετεκλογικά ως Κυβέρνηση, τάσσεται υπέρ αλλαγών, τις οποίες ονομάζει «αναμόρφωση του Καλλικράτη». Δεν είμαστε κατ’αρχήν αντίθετοι αλλά συμφωνούμε για αλλαγές-τροποποιήσεις-βελτιώσεις του, τις οποίες έχουμε άλλωστε γνωστοποιήσει και στα κόμματα και στην κυβέρνηση. Αρκεί να υπάρξει ένας ειλικρινής μεταξύ μας (κυβέρνηση-Τ.Α.) διάλογος, χωρίς αιφνιδιασμούς και χωρίς τετελεσμένα.

Στέκομαι ιδιαίτερα στο εκλογικό σύστημα των δημοτικών εκλογών, γιατί στο προεκλογικό πρόγραμμα του ΣΥΡΙΖΑ γίνεται λόγος γι’ αυτό. Πιο συγκεκριμένα ο ΣΥΡΙΖΑ με βάση το προεκλογικό του κείμενο για την Τ.Α. τάσσεται υπέρ της εκλογής των δημοτικών συμβούλων με απλή αναλογική στον πρώτο γύρο των εκλογών και του δημάρχου με ποσοστό 50% συν 1 ψήφο, δηλ. με δύο γύρους, αν αυτό απαιτηθεί. Ταυτόχρονα τάσσεται υπέρ της απαγόρευσης εκλογής δημάρχων πέραν των δύο διαδοχικών θητειών δηλ. να εκλέγονται μόνο δύο φορές. Διατείνεται μάλιστα ότι οι ρυθμίσεις αυτές θα είναι για το καλό της Τ.Α. Στο σημείο αυτό διαφωνούμε κάθετα με την Κυβέρνηση, διότι πιστεύουμε ότι μια τέτοια αλλαγή στο εκλογικό σύστημα θα αποβεί ολέθρια για την Τ.Α. αφού θα οδηγήσει τα Δημοτικά Συμβούλια σε αδυναμία λήψης αποφάσεων και τους Δημάρχους σε «δημάρχους» διακοσμητικά στοιχεία, παρά την αυξημένη δημοκρατική τους νομιμοποίηση, αφού θα εκλέγονται απ’ευθείας από τους πολίτες.

Αλήθεια πώς θα διοικούνται οι περισσότεροι δήμοι, στους οποίους εξελέγησαν δήμαρχοι τον δεύτερο γύρο, όταν στα Δημοτικά τους Συμβούλια καμμία δημοτική παράταξη δεν θα διαθέτει απόλυτη πλειοψηφία του αριθμού των μελών του Δημοτικού Συμβουλίου; Θα λαμβάνονται αποφάσεις και πώς; Είναι άλλο το ζήτημα  της μείωσης της διαφοράς (3/5-2/5) μεταξύ πλειοψηφίας και μειοψηφίας (κάτι το οποίο μπορεί να συζητηθεί) και άλλο πράγμα η ανυπαρξία πλειοψηφίας στο Δημοτικό Συμβούλιο, δηλαδή στην πράξη η ακυβερνησία του Δήμου.

Αλλά αν όλα αυτά είναι, κατά τον ΣΥΡΙΖΑ και εύχομαι όχι κατά την κυβέρνηση, τόσο «επωφελή» για την Τ.Α. και συντελούν στην «αναμόρφωση της» γιατί δεν εφαρμόζονται και στην κεντρική πολιτική σκηνή δηλαδή στην εκλογή βουλευτών; Γιατί δεν εφαρμόζεται η απλή αναλογική, χωρίς το πριμ των 50 βουλευτών στο πρώτο κόμμα; Γιατί δεν εφαρμόζεται η απαγόρευση εκλογής πέρα από δύο τετραετίες και στους βουλευτές; Για να δούμε τότε πόσα κόμματα θα χρειασθεί να συμπράξουν ώστε να ευρεθεί ο απαιτούμενος αριθμός των 151 βουλευτών για να σχηματισθεί κυβέρνηση αλλά και πόσοι από τους νυν βουλευτές θα έχουν δικαίωμα επανεκλογής. Αυτά προς το παρόν γιατί έχουμε κα συνέχεια, φυσικά όταν θα ξεκινήσει  σχετικός διάλογος.

Σταματώ εδώ.

Σας ευχαριστώ που μ’ ακούσατε κι αφήνω το καλό για το Συνέδριο στη Χαλκιδική τον ερχόμενο Μάιο.

Λάζαρος Κυρίζογλου

Δήμαρχος Αμπελοκήπων-Μενεμένης

Πρόεδρος Περιφερειακής Ένωσης Δήμων

Κεντρικής Μακεδονίας

